Okavango
Rijeka Okavango jest velika rijeka u Južnoj Africi i četvrti najduži riječni sistem u ovom dijelu kontinenta. Rijeka je ukupne dužine od 1.600 km i teče uglavnom u pravcu jugoistoka. Izvire u Angoli, gdje je rijeka poznata po portugalskom nazivu Cubango. Dalje na jugu rijeka formira dio državne granice između Angole i Namibije, a zatim prelazi u Bocvanu, odvodeći vode iz Rezervata Moremi Game. Prije nego što uđe na teritoriju Bocvane, rijeka se obrušava preko četiri metra visokih brzaka, poznatih pod nazivom Popa Falls, vidljivih kada je vodostaj rijeke nizak, kao i tokom sušne sezone. S obzirom da se ulijeva u endoreički bazen, Okavango nema izlaz na more. Umjesto toga, rijeka se ulijeva u močvaru u pustinji Kalahari, poznatu pod nazivom Delta Okavangoa. Tokom ljeta i kišne sezone, usljed većeg priliva vode, pojavi se rijeka Boteti, koji se onda ulijeva u Makgadikgadi Pans, pri čemu se formira ekspanzivno močvarno područje, gdje se tokom ljeta skuplja na desetine hiljada flaningosa. Dio toka rijeke ispunjava jezero Ngami. U području rijeke Okavango, nalaze se staništa mnogih vrsta divljih životinja zbog čega je formiran Rezervat Moremi Game. Tokom hladnijih perioda u historiji Zemlje, dio pustinje Kalahari bilo je masivno jezero, poznato pod nazivom Jezero Makgadikgadi. Za to vrijeme, rijeka Okavango je bila jedna od njegovih najvećih pritoka.